Anno Domini millesimo trecentesimo vigesimo tertio statuta sunt haec apud Cistercium in Capitulo generali. 1.  In primis, quia in illorum veneratione sanctorum quorum reliquias conservamus, ac profuturas nobis suffragia fiducialius praestolamus, attentiores nos fore convenit et unitatem in eorum sollemniis diligentius custodire, ordinat et diffinit Capitulum generale quod sollemnitas beati Malachiae episcopi et confessoris, cuius corpus in abbatia Claraevallis requiescit, devotione qua congruit cum duabus missis ac responsorio in vesperis celebretur per Ordinem universum. 2.  Item, contributio facienda in Ordine pro negotiis in Curia et alibi utiliter et necessario procurandis, committitur domino Cistercii et quatuor primis in plena Ordinis potestate, ita quod poenas et terminum possint ponere, prout viderint expedire. 3.  Item, ut vexationi abbatum parcatur et monachorum, et dispensationis gratia necessitatibus indigentium succurratur uberiori qua potest misericordia, generale Capitulum condescendens, cum omnibus de soluto et soluta genitis, qui recepti in Ordine fuerunt ante inhibitionem contentam in diffinitionibus, distinctione undecima, capitulo primo edita anno Domini M.CCC.XVII°, ut possint ad omnia officia temporalia praeter cellerariatum promoveri, gratiose dispensat Capitulum generale, et hanc gratiam ad moniales vult extendi. Cum receptis vero post inhibitionem non dispensatur, nisi de gratia Capituli sint recepti. 4.  Item, quanto crescunt negotia Ordinis communia, tanto specialia sunt ampliori remedio restringenda, quod advertens generale Capitulum indulget patribus abbatibus Ordinis universi, ut cum filiis suis super capellanis, missis, et historiis novis ac orationibus aliis libere valeant dispensare, supposita sufficientia reddituum et conventuum unanimi consilio et assensu, aliis etiam circumstantiis in aliis diffinitionibus nullatenus abrogatis, nec super hiis onerent in petitionibus Capitulum generale. 5.  Item, quia indecens est afferre quod nescitur, statuit Capitulum generale non improvide, quod nullus abbas deferat excusationem alterius abbatis, nisi de causa excusationis certitudinem habuerit et fuerit super hoc sufficienter informatus. 6.  Item, cum ea quae pro bono communi rationabiliter sunt statuta, merito sint confirmatione valida confirmanda, generale Capitulum provida deliberatione statuta et ordinationes factas per domnum abbatem Cistercii et quatuor primos una cum abbate Pruliaci anno Domini M.CCC.XXII pro studio Sancti Bernardi approbat et confirmat, hoc excepto quod quando scolares comedunt in infirmitorio, ibidem gratias Domino decantabunt, nec in aliis statutis aliquis auctoritatem habeat dispensandi. 7.  Item, cum in nova compilatione diffinitionum contineatur expresse quod omnes teneantur ieiunia regularia custodire, addit Capitulum generale quod, quicumque transgressus fuerit regularia ieiunia absque licentia superioris et ex rationali causa, pro qualibet vice una die communi pitantia careat, quam poenitentiam si facere contempserit, absque remissione uno die pane et aqua vescatur, nec cum ipso aliter dispensetur. Regularia ieiunia intelliguntur omnes dies infra Exaltationem sanctae crucis et festum Paschatis comprehensi. Similem poenam sustineant qui diebus dominicis et diebus quibus bis comedimus bina comestione minime sunt contenti. 8.  Item, ut indemnitatibus monasteriorum opportuno remedio succurratur, inviolabiliter statuit Capitulum observandum, ne abbas quicumque in curia cuiuscumque principis saecularis audeat aut praesumat monasterium suum in minima summa cuiuscumque debiti obligare, per litteras recognitionum, quod sit vera summa debiti et praecisa, cum legitimo interesse, quam ad solvendam bona fide debebit monasterium existere obligatum. Qui vero contrarium fecerit, per patrem abbatem in instanti absque relaxatione aliqua deponatur. Quod si pater abbas super hoc negligens fuerit, in sequenti generali Capitulo de hoc se recognoscere teneatur, ex tali negligentia et inobedientia ad arbitrium Capituli puniendus. Insuper ordinat et diffinit Capitulum generale, quod quicumque abbas contractum fecerit cum saecularibus vel mercatoribus totum temporale, vel maiorem partem monasterii sui manibus eorum supponendo, per patrem abbatem deponatur, et nihilominus talem contractum reputat Capitulum generale irritum et inanem. 9.  Item, cum in diffinitione facta anno praeterito super contributionibus persolvendis in abbates qui portionem eis per patres abbates impositam terminis non solverunt, per generale Capitulum lata sit sententia suspensionis ; ut animarum periculis obvietur, ipsam sententiam relaxat misericorditer idem generale Capitulum de gratia speciali ; hoc adiuncto quod illos qui praedictam contributionem non solverunt, monet Capitulum una monitione peremptorie pro omnibus, ut de illa satisfaciant infra Pascha. Quod nisi fecerint, ipsam sententiam excommunicationis latae sententiae incurrisse se noverint ipso facto ; quam si per duos menses animo sustinuerint indurato, pro depositis per generale Capitulum habeantur, et ad electionem alterius abbatis libere a conventibus procedatur. Abbates autem praesentes potentes eam solvere, nisi solverint antequam de Divione recedant, a suis officiis sint suspensi, sicut in dicta diffinitione anni praeteriti plenius continetur. 10.  Item, cum quos timor Dei a malo non revocat, iustum sit eosdem alicuius poenae feriat severitas disciplinae ; apostatas de cetero ab Ordine, etiam sola vice, omnino decernit generale Capitulum inhabiles ut eligantur abbates, nisi Capituli generalis super hoc dispensationem habuerint specialem. 11.  Item, ut plurimorum scandala evitentur et multorum conscientia serenetur, omnibus abbatibus, monachis et personis Ordinis nostri praecipit generale Capitulum ut litteras domini Papae, per quas dicunt sibi licere carnes comedere, teneantur ostendere patribus abbatibus vel visitatoribus in visitationibus. Quas litteras sequenti Capitulo repraesentent ; alioquin poenam in diffinitionibus positam sustineant ipso facto. 12.  Item, delatum est auribus Capituli generalis quod quaedam moniales, deliciis intendere cupientes, assumunt officium abbatiae faciliter, ut post modicum temporis spatium resignent, ea ratione quod habeant pensiones de bonis monasteriorum et cameras sibi appropriatas in abbatia, ad grave praeiudicium et disciplinae regularis excidium formidandum. Huic igitur morbo ne nimium pullulet, remedium opportunum opponere cupiens, Capitulum generale ordinat et diffinit quod nulli de cetero abbatissae cedenti concedatur pensio vel camera cuicumque. 13.  Item, cum statuti transgressor debeat merito reputari qui contra faciens non valeat causa legitima se tueri super recusatione receptionis hospitum vel ad domos alienas ex culpa emissorum, sic ordinat Capitulum quod abbates renuentes sub sigillis suis abbatibus mittentibus teneantur diffinitionem mittere, per quam dicunt se esse a susceptione hospitum absolutos, alioquin ipsos tamquam diffinitioni Capituli super hoc editae non obedientes teneantur ipsos abbates mittentes per se vel per alios aut litteras suas sequenti generali Capitulo aut Diffinitoribus attestare. Taliter autem renuentes ad arbitrium Capituli ex tali inobedientia se noverint graviter puniendos. Abbates autem pro personis emissis decem libras solvere recusantes contra tenorem diffinitionis super hoc editae ab illis abbatibus ad quos fiet emissio vel aliis abbatibus in generali Capitulo proclametur ; abbatissas autem Ordinis ad dictarum decem librarum solutionem cum aliquas moniales emiserint Capitulum vult arctari. In remissionibus autem faciendis attentissime caveant quod tenor Clementinae et diffinitionum super hoc factarum omnino inviolabiliter observetur. 14.  Item, Capitulum generale obligat omnes personas Ordinis ad observantias diffinitionum, quousque praedictum Capitulum generale aliud legitime duxerit ordinandum. 15.  Item, collectionem pecuniae pro fabrica sancti Bernardi Parisius per regnum Alemanniae, Bohemiae et Poloniae committit domino de Ebra[co] Capitulum generale ita ut quicumque abbates vel abbatissae non solverint, possit compellere ad solvendum duplum plenaria auctoritate praedicti Capituli generalis. 